Voldsepisoden blev anmeldt kl. 03.15 i nat. Ifølge politiet slog en 32-årig mand fra Dronninglund umotiveret en 28-årig mand fra Øster Vrå ned med et enkelt knytnæveslag i Jernbanegade. Slaget var så kraftigt, at den 28-årige flækkede læben så slemt, at den efterfølgende måtte sys på Aalborg Sygehus. Politiet fandt efter en halv times eftersøgning den 32-årige formodede voldsmand i Strømgade i Hjørring. Han havde ikke tænkt sig, at følge med politiet frivilligt og modsatte sig en anholdelse. Derfor måtte politiet bruge peberspray, for at pacificere ham. Under anholdelsen truede den 32-årige mand et vidne til at holde sin mund. Ud over voldssagen bliver han nu også sigtet for det. Den 32-årige mand fra Dronninglund er blevet varetægtsfængslet i fire uger. Ifølge vicepolitikommissær Peter Skovbak, Nordjyllands Politi i Hjørring, har den 32-årige mand fra Dronninglund allerede adskillige voldsdomme på sit generalieblad.

Opsummering:
Manden, der er særdeles godt kendt af politiet, blev i nat anholdt efter at han havde slået en 28-årig mand ned i Jernbanegade i Hjørring.